钦定古今图书集成/理学汇编/学行典/第273卷 > 《隐逸传序》晋·书
## 钦定古今图书集成/理学汇编/学行典/第273卷 > 《隐逸传序》晋·书

若夫穹昊垂景，少微以缠其次；文系探幽，贞遁以成
其象。故有避于言色，其道开乎孔公；骄乎富贵，厥义
详于《孙子》。是以处柔伊存，有生之恒性；在盈斯害，惟
神之常道。古先智士，体其若兹。介焉超俗，浩然养索。
藏身江海之上，卷迹嚣氛之表。漱流而激其清，寝巢
而韬其耀。良画以符其志，绝机以虚其心。玉辉冰洁，
川亭岳峙。修至乐之道，固无疆之休。长往邈而不追，
安排窅而无闷。修身自保，悔吝弗生。诗人考槃之歌，
抑在兹矣。至于体天作制之后，讼息刑清之时，尚乃
侧席幽贞，以康神化。征聘之礼，贲于岩穴；玉帛之贽，
委于窐衡。故《月令》曰：“季春之月，聘名士，礼贤者。”斯之
谓欤。自典午运开，㫄求隐逸。谯元彦之“杜绝人事”，江
思悛之啸咏《林薮》。峻其贞白之轨，成其出尘之迹。虽
不应其嘉招，亦足激其贪竞。今美其高尚之德，缀集
于篇。